Polisieman wat veediewe help, kry tronkstrafFoto: Dan Hamill/Pexels.com ŉ Polisiekonstabel wat veediewe gehelp het om met gesteelde vee weg te kom, is tot tronkstraf gevonnis. Konst. MC Moiketsi is verlede week in die Heilbron-landdroshof in die Vrystaat tot vier jaar tronkstraf gevonnis nadat hy aan veediefstal en regsverydeling skuldig bevind is. Konst. Josephine Rani, woordvoerder van die polisie, het gesê Moiketsi en ŉ kollega het op 12 November 2016 patrollie gedoen toe hulle ŉ verdagte motor gewaar en dit van die pad af getrek het. Die polisiebeamptes het opgemerk daar word skape vervoer, maar die verdagtes kon nie die nodige dokumente toon nie. Moiketsi het die verdagtes gehelp om van die toneel te vlug deur hulle na verskeie liggings te neem. Hy het later ŉ vals verklaring onder eed afgelê waarin hy beweer het ŉ verlate voertuig is in die straat gevind en het sodoende die verdagtes se identiteit verbloem. “Deeglike ondersoek het gelei tot die inhegtenisneming van die voormalige polisiebeampte vir die diefstal van die skape ter waarde van R20 000 asook vir regsverydeling.”